Josef Augusta (paleontológ)

Josef Augusta (* 17. marec 1903, Boskovice – † 4. február 1968, Praha) bol významný český paleontológ a autor populárno-vedeckých kníh pre mládež a pre dospelých.

Životopis 
Narodil sa v juhomoravskom meste Boskovice v rodine daňového úradníka. Po absolvovaní klasického gymnázia v rodnom meste vyštudoval v rokoch 1921 až 1925 prírodné vedy na Masarykovej univerzite v Brne (štúdium zakončil doktorátom), na ktorej zotrval až do roku 1931 v roli asistenta geologického ústavu. Od roku 1933 pôsobil na prírodovedeckej fakulte Karlovej univerzity v Prahe, kde pôsobil najprv ako docent, od roku 1939 ako profesor a v rokoch ako 1957 – 1959 dekan.

Vo svojej vedeckej práci sa Josef Augusta sprvu zaoberal permskou flórou a štúdiom prvohorných obojživelníkov a rýb. Čoskoro sa však stal významným popularizátorom najmä v oblasti paleontológie, ale aj stratigrafie a geológie. Medzinárodný ohlas dosiahol najmä rekonštrukciami pravekej flóry a fauny v spolupráci s akademickým maliarom Zdeňkom Burianom. Svoje vedecké dielo publikoval v mnohých českých aj zahraničných odborných časopisoch. 

Je autorom stodvadsiatich vedeckých publikácií a celej rady populárno náučných kníh pre mládež aj pre dospelých. Podieľal sa aj ako vedecký poradca na slávnom filme režiséra Karla Zemana Cesta do pravěku z roku 1955.

Literárne dielo 
 Krytolebci ze spodního permu Boskovické brázdy na Moravě, 1936, vedecká publikácia,
 O glaukonitické vrstvě s rybími zbytky z křídy plaňanské, 1936, vedecká publikácia,
 Úvod do všeobecné paleontologie, 1936, vedecká publikácia,
 O larválních stadiích některých stegocephalů z českého permu, 1937, vedecká publikácia,
 Zavátý život, 1941, populárno náučná kniha (prvá spoločná s maliarom Zdeňkom Burianom), deväť poviedok zo života pravekého tvorstva,
 Divy prasvěta, 1942, populárno náučná kniha (kronika pravekej prírody a tvorstva),
 Karpatský jelen a jeho rod, 1943, vedecká publikácia,
 Draci a obři, 1947, populárno náučná kniha (tvorstvo rozprávok a starých prírodopisov),
 Lovci jeskynních medvědů, 1947, populárno náučná kniha (formou poviedok približuje mladému čitateľovi život neandertálskeho pračloveka),
 Choroby a zranění pravěkých zvířat, 1948, vedecká publikácia
 Ztracený svět, 1948, populárno náučná kniha (beletristickou formou sprístupnené paleontologické poznatky o živote pravekých zvierat a o geologických epochách, v ktorých žili),
 Pravěké ptactvo, 1949, populárno náučná kniha (rozpráva o predkoch našich vtákov aj o vyhynutých vtákoch, chronologicky a systematicky podľa rodov),
 Z hlubin pravěku, 1949, beletristicky spracované príbehy, ktoré popularizujú paleontologické poznatky o pravekých, dávno vyhynutých zvieratách a ich boji o potravu a farbisto opisujú prírodu rôznych geologických epoch (niektoré kapitoly objasňujú významné nálezy, napr. mamuta, zamrznutého v ľade na Sibíri, pravtáka a iné),
 Neandrtálci, 1951, kapitola z vývojových dejín človeka (učebná pomôcka pre školy),
 Z pradějin člověka, 1954, kniha zhŕňa najnovšie poznatky o vývoji ľudského plemena a na základe nálezov pozostatkov pravekých ľudí pútavo opisuje ich lovecký život, ich postupné zdokonaľovanie nástrojov a zbraní a ich primitívne náboženské kulty a z nich vyplývajúce spôsoby pochovávania mŕtvych,
 Z pradějin tvorstva, 1954, kniha rozpráva o vzniku a vývoji života na zemi, zoznamuje postupne čitateľov so živočíchmi pravekých morí, s prvotnou suchozemskou kvetenou, s praobojživelníkmi, s plazími obludami druhohornej doby a s pravtákmi (v závere sa hovorí o Darwinovej teórii a jeho predchodcoch),
 Lovci mamutů a sobů, 1955, kapitola z vývojových dejín človeka (učebná pomôcka pre školy),
 Pradějiny koně, 1955, kapitola z vývojových dejín živočíšstva (učebná pomôcka pre školy),
 Hlubinami pravěku, 1956, populárno náučná kniha (prehľad vývoja rastlinstva a živočíšstva pre široké kruhy čitateľov),
 Prehistoric Animals (Pravěká zvířata), 1956, po anglicky,
 Z vývojových a kulturních pradějin člověka, 1957, antropologická publikácia opisuje v hlavných rysoch cestu, po ktorej sa uberal vývoj človeka od dávnych prapredkov až k dnešku,
 Zrození Venuše, 1960, tri poviedky o vzniku výtvarných diel pravekých ľudí,
 Prehistoric Man (Pravěký člověk), 1960, po anglicky,
 Opolidé a předlidé, 1961, kniha opisuje archeologické nálezy, ktoré dokladajú vývoj človeka, portrétuje aj vynikajúcich antropológov a podáva históriu vedeckých vývojových teórií
 Prehistoric Reptiles and Birds, (anglické vydanie knihy Pravěké ptactvo), 1961,
 Das Buch von den Mammuten (Kniha mamutů, 1962), po nemecky,
 Prehistoric Sea Monsters (Prehistorické vodní příšery), 1964, po anglicky,
 The Age Of Monsters (Věk obrů), 1966, po anglicky,
 U pravěkých lovců, 1971, (z pozostalosti), poviedky z mladšieho obdobia staršej doby kamennej.

Externé odkazy 
 Múzeum Zdeňka Buriana  

Českí paleontológovia
Českí spisovatelia
Českí spisovatelia pre deti a mládež
Českí vedeckí spisovatelia
Absolventi Masarykovej univerzity
Osobnosti z Boskovíc